Superrugby: Sunwolves laat Stormers huis toe verlangEnige besoek aan Hongkong is een wat jy nie maklik vergeet nie, maar die Stormers sal dit nie te lank wil onthou nie. Die Sunwolves, ja die Sunwolves, het die Stormers Saterdag in die Mongkok-stadion met 26-23 in hul Superrugbywedstryd geklop nadat die Stormers rustyd met 17-10 voor was. Hayden Parker, die Sunwolves se Highlanders-losskakel, het diep in beseringstyd die wenskepdoel behaal, nogal met sy regtervoet, hoewel hy links is. Dit het ŉ mens laat terugdink aan die Wêreldbeker-eindstryd in 2003 in Sydney, toe Jonny Wilkinson ook met sy (verkeerde) regtervoet die wenskepdoel vir Engeland oorgeklits het. Parker het boonop ’n drie gedruk, drie strafdoele behaal en twee doelskoppe oorgeskop: hy het dus “gedrop, geplace en gescore” in sy bydrae van 21 punte. Dit was bloedig warm met hoë humiditeit, maar onthou dat albei spanne dié toestande te bowe moes kom. Onthou ook dat ŉ veel koeler Tokio, en nie Hongkong nie, die Sunwolves se tuiste is. Die toestande het daartoe gelei dat veral die Stormers, met tien Springbokke in hul groep, baie hanteerfoute begaan het. Is dit nie maar ŉ algemene neiging by Suid-Afrikaanse spanne nie? Afrigting? Die Sunwolves het dit uitgebuit met Parker wat hulle met hoë skoppe gepeper het. Dit het tot bottervingers gelei en hoewel die Stormers die Sunwolves in die skrums opgefrommel het, het hulle steeds genoeg besit in die lynstane en in die los gekry om aanvalle uit te voer, te maal en te dryf. ŉ Mens moet jou hoed afhaal vir die Sunwolves se breier (en Japan se afrigter), Jamie Joseph, wat die Sunwolves in ŉ gedugte eenheid laat ontwikkel het. Onthou dat hulle die Lions byna op Ellispark verslaan het (38-40) en verlede Saterdag die Reds in Tokio met 63-28 verslaan het. Dis danksy ŉ hele paar Suid-Afrikaners soos Grant Hattingh en Willie Brits, ŉ rits Nieu-Seelanders, ŉ Aussie of twee en spelers van die Suidsee-Eilande, maar jy moet steeds die spelers se basiese vaardighede ontwikkel en verbeter – en dis wat Joseph reggekry het. En die Stormers? Dié keer kan die skeidsregter nie geblameer word nie (soos met verlede week se nederlaag teen die Chiefs), want die Aussie Nic Berry het die Sunwolves grensloos gestraf en een of twee TV-beslissings kon enige kant toe gegaan het. Dis terug tekenbord toe, soos daar altyd gesê word. Puntemakers – Sunwolves (10) 26: Drieë: Hayden Parker, Grant Hattingh. Doelskoppe: Parker (2). Strafdoele: Parker (3). Skepdoel: Parker. Stormers (17) 23: Drieë: Dillyn Leyds (2), JJ Engelbrecht. Doelskoppe: Jean-Luc du Plessis. Strafdoele: SP Marais (2).